**Sunt mult mai mult decât nu sunt**

*Katalin Cadar*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nu sunt femeia care să poarte

rochii

de mătase,

să o dezbraci

pentru plăcerea demonilor

ascunși în mintea ta,

noaptea

mușcându-i din trup

cu sălbătăcia ochilor flămânzi

și nici pantofi cu tocuri înalte nu port,

ca să-ți străpung

beția simțirilor,

precum o curtezană

dintr-un regat.

sunt tremurul unui gând,

...plânsul ploii în miezul nopții,

...un vis fără glas,

...o notă sub arcușul unei viori

dezacordate

și încă sunt mult mai mult decât nu sunt.